Tesourie verwelkom S&P-graderingsArgieffoto Die nasionale tesourie het Standard & Poor’s Global Ratings (S&P) se besluit om Suid-Afrika se graderings van staatskuld en bepaling van kredietwaardigheid onveranderd te hou, verwelkom. S&P het Vrydag gesê hy bevestig sy negatiewe vooruitsig van die buitelandse en plaaslike valutagraderings weens die land se politieke wisselvalligheid en die onsekerheid rakende fiskale beleide. Die graderingsagentskap het gesê die pas van ekonomiese groei is steeds stadig en bied risiko’s vir die tempo van fiskale konsolidasie, met stygende voorwaardelike verpligtinge en aanspreeklikhede, asook vir Suid-Afrika se vermoë om ekonomiese ongelykheid op mediumtermyn te verminder. Die tesourie het gesê hy neem kennis van die bevestiging van die langtermyn buitelandse valutagradering van BB+ en die negatiewe vooruitsig van die graderings. “Hoewel die regering met S&P saamstem dat die tempo van ekonomiese groei stadig is en dus ŉ risiko vir fiskale konsolidasie inhou, word die fiskale beleid steeds gelei deur hoofstuk 13 van die Grondwet,” het die tesourie in ŉ verklaring gesê. “Dit word duidelik gestel: Waar daar pogings is om ekonomiese ontwikkeling, goeie regeringsbestuur, sosiale vooruitgang en verbeterde lewenstandaarde vir alle Suid-Afrikaners aan te moedig, moet daar ook deursigtigheid, aanspreeklikheid en goeie finansiële beheer wees in die bestuur van openbare fondse.” Die tesourie het verder gesê die sleutelfokus is om beleggersvertroue te behou en weer beleggingsgraderings te behaal. ŉ Volhoubare fiskale beleid en pogings om ekonomiese groei te bevorder, is dus noodsaaklik. “Die regering voer tans samesprekings met die privaat sektor om seker te maak dat die gesamentlike werk van die regering, sakesektor, arbeidsektor en burgerlike samelewing voortgaan en dat die beloftes wat gemaak is wel nagekom word. Die werk om regeringsbestuur te verbeter en finansiële uitdagings in staatsinstellings aan te raak, is ook op die regte pad.” Intussen het die DA gesê Suid-Afrika kan dankbaar wees vir S&P se kredietgradering. David Maynier, die DA se woordvoerder oor finansies, het gesê dit beteken Suid-Afrika se langtermyn plaaslike skuld, wat 88,2% van die land se R2,2 duisend miljard skuld uitmaak, behou sy kredietgradering by S&P. “S&P het egter steeds ernstige bekommernisse oor politieke binnegevegte wat ekonomiese groei en fiskale konsolidasie ondermyn soos hul ‘negatiewe vooruitsig’ vir die land weerspieël,” het Maynier gesê. “Wat S&P se kredietgradering bevestig, is dat die ‘burgeroorlog’ binne die regerende party die ekonomie doodmaak en dit is hoekom ŉ allemintige 9,3 miljoen mense in die land nie werk het nie of opgehou het om werk te soek.”